ועדת החינוך והתרבות, כנסת 15, פרוטוקול מספר 414, 2002-02-12 12:00

זבולון אורלב: שלום, אני פותח את ישיבת הוועדה.

זבולון אורלב: ב27.01.2002- קיבלתי פקס מנחום ברוכי שקבל על כך שהחל מ01.01.2002- יופסק המימון של הפעלת אולפני קיץ המיועדים לתיירים או אולפני קיבוץ, שבהם יש יותר מ10%- תיירים.

זבולון אורלב: שלושה ימים לאחר מכן קיבלתי מכתב מחה"כ ענת מאור שביקשה ממני לקיים דיון דחוף בנושא ההחלטה להפסיק את המימון לתוכנית הוראת עברית עבור תיירים באולפני קיבוצים.

זבולון אורלב: שלושה ימים לאחר מכן קיבלתי מכתב מחה"כ אופיר פינס שהעביר לי מכתב שהוא כתב ללימור לבנת בנושא זה.

זבולון אורלב: על פי תאום מראש חה"כ ענת מאור ביקשה להעלות היום נושאים נוספים, למרות שנציגי המשרדים הקשורים לכך אינם נמצאים כאן היום.

זבולון אורלב: אני רוצה לפתוח ולומר, כי מאז ומעולם האולפנים לעברית קלטו גם את אלה שהגיעו לישראל במעמד של תייר בין אם במסגרות סוכנות, תוכניות ארוכות טווח, מסגרות של תנועות נוער או ארגונים ועמותות.

זבולון אורלב: המדינה ראתה בפעולות אלה היות מדינת ישראל מדינה קולטת עלייה יהודית, וכן ראתה בכך שלב בדרך העלייה.

זבולון אורלב: גם אם תייר מסוים הגיע לשנה בלבד, ההשקעה נחשבה השקעה ביהודי, חלק מהזכות האלמנטרית שמדינת ישראל רוצה לתת ליהודי שמגיע לארץ ורוצה ללמוד עברית.

זבולון אורלב: אנו מודעים היטב לקיצוץ הגדול שחל במערכת החינוך, קיצוץ של 380 מיליון שקל מן התקציב השותף וקיצוץ נוסף של 90 מיליון שקל.

זבולון אורלב: אנו מבינים כי ישנה בעיה תקציבית, אך אנו טוענים כי ישנם סדרי עדיפויות ועל פיהם צריך לפעול.

זבולון אורלב: כמו שמשרד החינוך לא מקצץ את הוראת האנגלית לבגרות, אנחנו חושבים כי אסור לקצץ בהוראת העברית.

זבולון אורלב: אנו מתקוממים על כך שבסדרי העדיפויות מחליטים להפסיק את הוראת העברית ליהודים שמגיעים לארץ ורוצים ללמוד עברית.

זבולון אורלב: אמנם נמצא פה מנהל אגף לחינוך מבוגרים, אך אני מניח כי לא הוא קבע את סדרי העדיפויות, אלא אלה שממונים עליו קבעו זאת.

זבולון אורלב: אני חשבתי כי אולי ניתן להימנע מן הדיון הזה, ועל כן נפגשתי פעמיים עם השרה ואמרתי לה שהקיצוץ הזה לא עולה בקנה אחד עם ההכרזה שלה בכל מה שקשור לערכים יהודיים וציוניים.

זבולון אורלב: ההסכמה הכי גדולה שישנה בחברה הישראלית, היא כי לימוד השפה העברית הוא דבר חשוב מאוד.

זבולון אורלב: השרה אמרה לי, כי היא תשקול מחדש את כל העניין.

זבולון אורלב: אני מציע כי ד"ר מאיר פרץ יתחיל ויאמר לנו את העובדות המדויקות.

מאיר פרץ: עד 1990 60% ממימון המורים באולפני קיבוצים הגיע ממשרד החינוך, 25% הגיע מהסוכנות היהודית, ו15%- הגיע מתקציבו של הקיבוץ.

מאיר פרץ: משנת 1990 מי שאכלס את כיתות האולפן בקיבוץ היו עולים חדשים, ועל כן התבקשנו על ידי תנועת הקיבוצים לקחת את נושא מימון המורים והעסקתם על חשבון המדינה.

מאיר פרץ: לאחר מאבק קשה של השר המר עם שר האוצר הצלחנו לעשות זאת, והמורים הפכו לעובדי מדינה עם תקנה תקציבית.

מאיר פרץ: לצערי, בגלל מצוקות תקציביות מוכרות, התקציב לאולפני קיבוץ לא גדל בהתאם למספר האנשים שלומדים.

מאיר פרץ: תקצוב האגף ללימוד מבוגרים בנושא לימוד העברית, הוא לגבי עולים חדשים בלבד, ולא לגבי תיירים.

מאיר פרץ: אנו ראינו חשיבות רבה בלימוד תיירים עברית, ולא רק בלימוד עולים.

מאיר פרץ: בשנה שעברה הגיעו לארץ 1,100 תיירים שהגיעו לקיבוצים דרך אולפנים תנועתיים או כתיירים.

מאיר פרץ: בנובמבר 2001 אני התרעתי כי אם תקציבנו לא יגדל, אנחנו נאלץ לשרת אך ורק את העולים המתוקצבים על ידי משרד האוצר, ולא את התיירים היהודים המגיעים ולא מתוקצבים.

מאיר פרץ: בינואר 2002 הגיעו 2,300 עולים לארץ במקום 3,600 שהגיעו בינואר 2001.

מאיר פרץ: מדובר על ירידה של 65%.

מאיר פרץ: לאור המצוקה בקשתי מהשותפים שלי במשרד הקליטה ובסוכנות היהודית שיעזרו לי לייעל את האולפנים תוך כדי מתן שירות.

מאיר פרץ: אמרתי כי השנה האגף יוכל לקחת על עצמו לטפל במחסור של שלושה וחצי מיליון שקל בשנה ללימוד תיירים, לאור העלייה המצומצמת של עולים לארץ.

מאיר פרץ: הפתרון הזה הוא פתרון זמני בהתחשב במצב העלייה.

מאיר פרץ: בסופו של דבר החלטנו לתת הנחיה כי אף כיתה הכוללת יותר מ10% עולים לא תיפגע, וכן לא יפגעו האולפנים התנועתיים.

מאיר פרץ: אותה מסגרת ומתכונת שפעלה בשנת 2001 תמשיך לפעול גם בשנת 2002.

זבולון אורלב: אני מבין כי נוצרה מציאות תקציבית בה המפד"ל מהכספים הקואליציוניים בעקבות המשבר באולפני היהדות, הוסיפה ארבעה מיליון שקלים לתקציב משרד החינוך והתרבות כדי שלא ייסגרו אולפני היהדות.

זבולון אורלב: בעקבות צמצום העלייה נוצרה מציאות תקציבית שלפיה אתם יכולים להמשיך ולקיים את ההסדרים הקיימים, והוסרה סכנת הפגיעה של האולפנים בקיבוצים.

זבולון אורלב: אני מבין גם, כי ההסדר הזה אינו הסדר קבע, אלא הסדר זמני.

ענת מאור: אני מברכת על הדיון המהיר.

ענת מאור: אני רוצה למחות על כך שנציג משרד האוצר איננו כאן.

ענת מאור: אנו באנו לישיבת עבודה, ולא כדי לשכנע את המשוכנעים.

ענת מאור: ביום ראשון היתה לנו ישיבה עם נציגי התנועה הקיבוצית, והיתה לנו הרגשה קשה, כי מדיניות שרת החינוך או מנכ"לית המשרד, אמורה לפגוע בתנועה הקיבוצית ההתיישבותית באופן קשה ביותר.

ענת מאור: ועדת החינוך צריכת לשמוע את תוכנית הקיצוצים.

ענת מאור: ישנו קיצוץ בשעות לימוד ובהסעות תלמידים בשלטון המקומי ובמועצות האזוריות.

ענת מאור: אילן שדה, יו"ר מועצה אזורית מנשה, מסר לי כי ראשי השלטון המקומי והמועצות האזוריות נפגשו עם המנכ"לית שלשום והפנייה שלהם היתה, כי הקיצוץ יהיה בדברים אחרים כמו העשרה, ולא יהיה בליבה הכוללת הסעות ושעות לימוד.

ענת מאור: השר המר יותר מכולם הבין את החשיבות של החינוך ההתיישבותי.

ענת מאור: ישנם שלושה נושאים שצריך לדון בהם בנוגע לגורלו של החינוך ההתיישבותי.

ענת מאור: הראשון הוא כל נושא אזורי הרישום.

זבולון אורלב: גם בנושא הזה מתוכננת בקרוב ישיבה.

ענת מאור: אני רוצה לומר כי ישנן שתי פעולות.

ענת מאור: פעולה אחת היא של הממשלה כולה, והפעולה השנייה היא של משרד החינוך.

ענת מאור: אני הבנתי כי ישנן שתי בעיות.

ענת מאור: בעיה אחת היא כי כל המושג של ביטחון או מיקום ביטחוני, קו העימות או יישובי התפר הולך להעלם, ויהיה רק תקצוב סוציו-אקונומי.

ענת מאור: בנושא התקצוב סוציו-אקונומי, התנועה הקיבוצית הגיעה להסכם עם משרדי הממשלה כולם, ועל כן להתעלם מכך זה להעלים עין מקריטריון שקיים שנים.

ענת מאור: הבעיה השנייה היא נושא "נעלה".

זבולון אורלב: גם בנושא הזה מתוכננת ישיבה.

יגאל סלע: אני מברך על הצעת הפשרה שהוצגה כאן, אך בהסתייגות מסוימת כיוון שצר לי מאוד כי מספר העולים הולך ויורד.

יגאל סלע: אני מקווה כי אותם 1,100 צעירים שמגיעים לאולפנים בארץ יהפכו ל10,000- בבוא הזמן.

יגאל סלע: אדוני היו"ר, אני רוצה לחזק את דברייך ולומר כי לא רק השרה מדברת על משמעות הציונות, אלא גם הסוכנות היהודית והתנועה הקיבוצית, אשר רואות באולפני העברית בכך מדיניות של עלייה בשלבים.

יגאל סלע: אנו לוקחים את מיטב הנוער שאינו בעל מקור הכנסה, כי רק עתה סיים בית ספר תיכון, ומגיע לארץ בימים כל כך קשים.

יגאל סלע: אם אנו לא נממן את השהות שלו באולפנים בארץ, הוא לא יגיע הנה.

יגאל סלע: כולנו יודעים כי התוכנית הזו, הקיימת עשרות שנים, הצליחה להשאיר בארץ אלפי אזרחים מהשורה הראשונה, ומאות חברי קיבוץ שהם בוגרי התוכנית הזו.

יגאל סלע: המפגש בין התיירים ובין העולים מוסיף הרבה מאוד לתוכנית.

יגאל סלע: אני חושב, כי צריך לקבל החלטה עקרונית כי משרד החינוך ימשיך לממן את המורים באולפני הקיבוץ.

זבולון אורלב: אני קבלתי את ההודעה על הצעת הפשרה כבר אתמול בצוהריים, אך בכל זאת החלטתי לקיים את הוועדה ולא לבטלה, כדי שהדברים ייאמרו בפורום הזה, וכן כי אני חושב כי הוועדה צריכה לומר אמירה ציונית ביחס לנושא האולפנים.

נחום ברוכי: אני רוצה להדגיש את חשיבותן של הכיתות המעורבות.

נחום ברוכי: העולה מאתיופיה או מרוסיה החליט כי הוא מעוניין לעלות לארץ ישראל עוד בהיותו במדינתו.

נחום ברוכי: העולה הפוטנציאלי מארצות הברית, אוסטרליה, סקנדינביה, יחליט אם הוא מעוניין לחיות בארץ רק לאחר השהייה שלו באולפן.

נחום ברוכי: החשיבות של הכיתות והחדרים המעורבים היא הפצת השפה העברית כמכנה משותף לכולם.

נחום ברוכי: בעבר לקיבוץ היה תועלת מן התיירים הבאים לאולפנים הקיבוציים, הקטיף בפרדס נעשה על ידיהם.

נחום ברוכי: היום אף אולפניסט לא עובד בפרדס.

נחום ברוכי: היום לקיבוצים אין תעסוקה עבור התיירים, בייחוד לקיבוצים אשר הפריטו את חדר האוכל.

נחום ברוכי: אני רוצה לחזק את דבריה של חה"כ מאור, שציינה את הפגיעה הגדולה בקיבוצים ובישובים בנושא של הסעות תלמידים וקיצוץ בשעת לימוד.

נחום ברוכי: אני חייב לומר, כי ישנו מכנה משותף בין "נעלה" ובין האולפנים.

נחום ברוכי: אני השתתפתי בפגישה שנערכה בין סיעת המפד"ל לשרה לימור ליבנת בנושא אולפני הכנה ליהדות.

נחום ברוכי: אני שמעתי כי הנושא הזה בדמה, והיא מכירה מאוד בחשיבות הנושא.

נחום ברוכי: לדעתי, חשוב כי פרוטוקול הוועדה יגיע ישירות אליה.

נחום ברוכי: אני חייב לציין את העובדה, כי מתוך 1,100 תיירים המגיעים לאולפנים בארץ 30% נשארים בארץ.

נחום ברוכי: אני רוצה לתת דוגמא אישית לכך ולומר, כי מתוך ששת ילדי, שתיים מכלותיי הן בוגרות האולפנים האלה.

אלי אלקלעי: אנו צריכים להבין כי התיירים המגיעים לאולפני העברית בארץ, מהווים חלק מהליך העליה בשלבים מן המערב.

אלי אלקלעי: העם היהודי במדינת ישראל משקיע משאבים רבים לאיתור מועמדי עלייה בארצות הגולה.

אלי אלקלעי: אני רוצה לומר, כי מימונם של התיירים המגיעים לאולפנים, זו העלות הזולה ביותר לאיתור מועמדי עלייה, ועל כן יש לכך חשיבות גדולה.

אלי אלקלעי: ברמה הערכית ישנה חשיבות גדולה לנושא השפה העברית מבחינת החיבור היהודי הקולקטיבי של יהדות העולם.

אלי אלקלעי: מאיר הזכיר כי התנועה הקיבוצית בעבר מימנה חלק מעלות אולפניי התיירים.

אלי אלקלעי: אני רוצה לומר, כי התנועה הקיבוצים חורקת שיניים.

אלי אלקלעי: לחלק מן הקיבוצים אין כבר מקומות עבודה, ועל כן אני לא הייתי מציע להעלות את הרעיון של חיפוש מקור מימון מן התנועה הקיבוצית לצורך קיום האולפנים.

אלי אלקלעי: אני חושב, כי אנו חייבים להציג את חשיבות האולפנים מבחינת העלייה והזהות היהודית בעולם, על מנת שינתן מימון רב-שנתי, ולא נקודתי.

אלי אלקלעי: צעיר בודד המגיע לארץ ונקלט בחברה קהילתית, קליטתו טובה יותר מכל קליטה אחרת.

אלי אלקלעי: במסגרת כזו יש הוא מאומץ על ידי משפחה וזוכה לליווי אישי בתוך מבנה חברתי-קהילתי.

אלי אלקלעי: הדברים האלה הם חשובים מאוד במערך הקליטה, ואינם קיימים תמיד במערך הקליטה העירונית.

זבולון אורלב: אני רוצה לומר, כי אני הנחתי על שולחן הכנסת ביוני 2001 הצעת חוק חינוך חינם למבוגרים.

זבולון אורלב: מטרת החוק היא לעגן את הזכות הבסיסית לידיעת השפה העברית ולהשכלת יסוד המבוגרים.

זבולון אורלב: הכוונה היא לקבוע רמת עברית עד שש שנות לימוד.

זבולון אורלב: בהצעת החוק יש סעיף של תוכנית לעולים חדשים.

זבולון אורלב: עכשיו נצטרך להרחיב אותו ולעסוק לא רק בעולים חדשים, אלא גם בתיירים יהודים המגיעים לארץ.

זבולון אורלב: היום נושא לימוד עברית לעולים אינו מוגן בחוק.

זבולון אורלב: אין זכות מוקנית בחוק לעולה ללמוד עברית.

זבולון אורלב: תיאורטית הממשלה יכולה לקצץ באולפני העברית לעולים.

זבולון אורלב: אני הנחתי את הצעת החוק מתוך הנחה כי השפה העברית היא הבסיס הציוני החשוב ביותר, המוסכם ביותר והחיוני ביותר.

זבולון אורלב: אני רוצה לסכם את הישיבה.

זבולון אורלב: 1.

זבולון אורלב: ועדת החינוך והתרבות רוצה לקבוע, כי אולפני העברית לתיירים יהודים זכאי עלייה השוהים בארץ לתקופות ארוכות, זהו מעשה ציוני לאומי רב ערך, והניסיון מלמד כי תקופה זו מהווה שלב מוצלח בעלייה ובקליטה מוצלחת.

זבולון אורלב: כמו כן רשמה לפניה הוועדה, כי העלייה באמצעות אולפנים אלה, היא העלייה בעלת העלות הזולה והיעילה ביותר.

זבולון אורלב: לכן דורשת הוועדה להסדיר דרך קבע את המשך קיומם של אולפנים אלה.

זבולון אורלב: 2.

זבולון אורלב: הוועדה רשמה לפניה את הודעת ד"ר מאיר פרץ, מנהל האגף לחינוך מבוגרים במשרד החינוך, לפיה בעקבות פניית הוועדה, ובהמשך לאפשרויות תקציביות בנסיבות המיוחדות שנוצרו, הצליח משרד החינוך להבטיח את המשך קיום האולפנים במתכונת הקיימת, אולם הסדר זה אין בו קביעות.

זבולון אורלב: תודה רבה, הישיבה נעולה.